A Bizottság 1168/1999/EK rendelete

(1999. június 3.)

a szilvára vonatkozó minőségi előírások megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 857/1999/EK bizottsági rendelettel módosított [1], a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre [2] és különösen annak 2. cikke (2) bekezdésére,

(1) mivel a szilva a 2200/96/EK rendelet I. mellékletében felsorolt termékek közé tartozik, amelyekre minőségi előírásokat kell elfogadni; mivel a legutóbb a 888/97/EK rendelettel módosított [3], a fejes és kelkáposztára, a kelbimbóra, a halványító zellerre, a parajra és a szilvára vonatkozó minőségi előírások megállapításáról szóló, 1987. június 5-i 1591/87/EGK biztottsági rendeletet [4] számos alkalommal módosították, és ezáltal a jogi egyértelműség nem biztosítható;

(2) mivel az egyértelműség érdekében a szilvára vonatkozó szabályozást el kell különíteni az 1591/87/EGK rendeletben szereplő többi termékétől; mivel e célból a szabályokat újra kell fogalmazni, és az 1591/87/EGK rendeletből a szilvára vonatkozó V. mellékletet el kell hagyni; mivel ennek érdekében és a világpiac átláthatóságának megőrzése céljából figyelembe kell venni az Egyesült Nemzetek Európai Gazdasági Bizottságának (ENSZ–EGB) a Romlandó Élelmiszerek Szabványosításával és Minőségének Fejlesztésével Foglalkozó Munkabizottsága szilvára vonatkozó minőségi előírásait;

(3) mivel ezen előírások alkalmazásának eredménye a nem kielégítő minőségű termékek piacról való kivonása, a termelésnek a fogyasztók igényeivel történő összhangba hozása, a kereskedelmi kapcsolatoknak a tisztességes versenyen alapuló fejlesztése és ezáltal a termelés nyereségességének fokozása kell, hogy legyen;

(4) mivel az előírásokat az értékesítés minden szakaszában alkalmazni kell; mivel a nagy távolságra történő fuvarozás, a meghatározott ideig tartó tárolás és a termékek különböző kezelési műveletei a biológiai érés vagy a romlandóság miatt minőségromlást okozhatnak a termékekben; mivel az ilyen minőségromlást figyelembe kell venni az előírásoknak a feladást követő értékesítési szakaszokra történő alkalmazásánál; mivel az "Extra" osztályba sorolt termékeket különös gondossággal kell válogatni és csomagolni, és esetükben csak a frissesség kismértékű hiánya és enyhe fonnyadtság vehető figyelembe;

(5) mivel az ebben a rendeletben megállapított intézkedések összhangban állnak a Frissgyümölcs- és Frisszöldség-piaci Irányítóbizottság véleményével,

ELFOGADTA EZT A RENDELETET:

1. cikk

A Kombinált Nómenklatúra 08094005 kódszáma alá tartozó szilvafélék minőségi előírását a melléklet tartalmazza.

Ez az előírás az értékesítés valamennyi szakaszára alkalmazandó, a 2200/96/EK rendeletben megállapított feltételek mellett.

A kiszállítást követő szakaszok során azonban a termékeknél az előírás rendelkezéseihez képest az alábbi tulajdonságok is megengedettek:

- a frissesség kismértékű hiánya és enyhe fonnyadtság,

- az "Extrától" eltérő osztályba sorolt termékeknél érési és romlási hajlandóságukból következő enyhe minőségromlás.

2. cikk

Az 1591/87/EGK rendelet a következőképpen módosul:

1. A címben a "halványító zeller, paraj és szilva" szövegrész helyébe a "halványító zeller és paraj" szövegrész lép.

2. Az 1. cikk első albekezdésének ötödik francia bekezdését el kell hagyni.

3. Az V. mellékletet el kell hagyni.

3. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 1999. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. június 3-án.

a Bizottság részéről

Franz Fischler

a Bizottság tagja

[1] HL L 108., 1999.4.27., 7. o.

[2] HL L 297., 1996.11.21., 1. o.

[3] HL L 126., 1997.5.17., 11. o.

[4] HL L 146., 1987.6.6., 36. o.

--------------------------------------------------

MELLÉKLET

A SZILVÁRA VONATKOZÓ MINŐSÉGI ELŐÍRÁSOK

I. A TERMÉK MEGHATÁROZÁSA

Ez a minőségi előírás a szilva minden, az alábbi (al)fajokon termesztett, a fogyasztóhoz friss állapotban szállított fajtájára (cultivar) alkalmazandó:

- Prunus domestica L. ssp. Domestica,

- Prunus domestica L. ssp. insititia (L.) Schneid.,

- Prunus domestica L. ssp. italica (Borkh.) Gams,

- Prunus domestica L. ssp. syriaca (Borkh.) Janchen, és

- Prunus salicina Lindl.

a feldolgozóiparnak szállított szilva kivételével.

II. A MINŐSÉGRE VONATKOZÓ RENDELKEZÉSEK

Az előírás az előkészített és csomagolt szilva minőségi követelményeit határozza meg.

A. Minimumkövetelmények

Minden osztályban, az adott osztályra megadott különleges előírások és megengedett eltérések figyelembevételével a szilvának az alábbi tulajdonságokkal kell rendelkeznie:

- ép,

- egészséges; a rothadás vagy romlás miatt fogyasztásra alkalmatlan termék kizárva,

- tiszta, gyakorlatilag minden látható idegen anyagtól mentes,

- kártevőktől gyakorlatilag mentes,

- kártevők károkozásától gyakorlatilag mentes,

- mentes az indokolatlan külső nedvességtől,

- mentes minden idegen szagtól, illetve íztől.

A szilvát gondosan kell leszedni. Legyen kellően fejlett, és mutasson kielégítő érettséget.

A szilva fejlettsége és állapota olyan legyen, hogy kibírja:

- a szállítást és kezelést, és

- kielégítő állapotban érkezzen a rendeltetési helyre.

B. Osztályozás

A szilvát az alábbiakban megadott három osztályba lehet sorolni:

i. "Extra" osztály

Az ebbe az osztályba tartozó szilvának első osztályúnak kell lennie. Formáját, fejlettségét és színezését tekintve a fajtára jellemző tulajdonságokkal rendelkezzen. Feleljen meg az alábbi követelményeknek:

- fajtától függően gyakorlatilag borítsa be a hamvasság,

- legyen kemény húsú.

Legyen hibátlan, kivéve a nagyon csekély felületi hibákat, amennyiben az nem rontja a termék általános megjelenését, minőségét, eltarthatóságát és a csomagolásban nyújtott látványát.

ii. I. osztály

Az ebbe a kategóriába tartozó szilvának jó minőségűnek kell lennie. Rendelkezzen a fajta sajátosságaival.

A következő csekély hibák azonban megengedettek, amennyiben azok nem rontják a termék általános megjelenését, minőségét, eltarthatóságát és a csomagolásban nyújtott látványát:

- csekély alakhibák,

- a fejlettség csekély hibái,

- a színezettség csekély hibái,

- a héjon jelentkező, hosszúkás alakú hibák hossza nem haladhatja meg a gyümölcs maximális átmérőjének egyharmadát. Kiemelendő, hogy beforrt repedések a "Golden Reine Claude" [1] fajtáknál megengedhetőek,

- egyéb héjhibák; a hibás felület teljes nagysága nem haladhatja meg a teljes felület egytizenhatodát.

iii. II. osztály

Ebbe az osztályba olyan szilva tartozik, amely nem felel meg a magasabb osztályok elvárásainak, de teljesíti a fentiekben felsorolt minimumkövetelményeket.

Az alábbi hibák megengedhetők, amennyiben a szilva minőség, eltarthatóság és megjelenés szempontjából rendelkezik az alapvető jellegzetességekkel:

- alakhibák,

- fejlettségi hibák,

- színezettségi hibák,

- héjhibák; a hibával érintett teljes terület nem haladja meg a teljes felület egynegyedét.

III. A MÉRET SZERINTI OSZTÁLYOZÁSRA VONATKOZÓ ELŐÍRÁSOK

A méretet a legszélesebb keresztmetszetnél mért maximális átmérő határozza meg.

A minimális méretek az alábbiak szerint kerülnek meghatározásra:

| "Extra" és I. | II. |

Nagy gyümölcsű fajták | 35 mm | 30 mm |

Egyéb fajták | 28 mm | 25 mm |

Mirabella és Damaszena szilvák | 20 mm | 17 mm |

[1] Meghatározás: ringlófélék sárgás árnyalatú, zöld héjjal.

--------------------------------------------------